Návrh ROZHODNUTIE RADY, ktorým sa predlžuje obdobie uplatňovania primeraných opatrení stanovených voči Guinejskej republike rozhodnutím 2011/465/EÚ a ktorým sa mení uvedené rozhodnutie /* COM/2013/0440 final - 2013/0209 (NLE) */





DÔVODOVÁ SPRÁVA Na znak uznania pokroku dosiahnutého pri návrate k ústavnému poriadku po uvedení demokraticky zvoleného prezidenta Alphu Condého do funkcie Rada Európskej únie zmiernila v júli 2011 primerané opatrenia prijaté voči Guinei. Rada však pripomenula, že k ukončeniu prechodu dôjde až po uskutočnení slobodných a transparentných parlamentných volieb – teda až po splnení posledného kritéria pred úplnou obnovou spolupráce s Guineou v rámci 10. Európskeho rozvojového fondu (rozhodnutie 2011/465/EÚ). Platnosť rozhodnutia Rady 2011/465/EÚ, ktorá bola predĺžená rozhodnutím Rady 2012/404/EÚ, sa skončí 19. júla 2013. V tomto rozhodnutí sa stanovujú dve kritériá: 1. prijatie podrobného harmonogramu konania parlamentných volieb do konca roka 2012; 2. uskutočnenie slobodných a transparentných parlamentných volieb. Na základe prijatia a predloženia harmonogramu konania parlamentných volieb nezávislou národnou volebnou komisiou v máji 2013 považuje Rada EÚ prvé kritérium za splnené. Dňa 21. decembra 2012 bol preto v Bruseli podpísaný strategický dokument o spolupráci a národný indikatívny program 10. ERF. Dňa 13. apríla 2013 sa prezidentským výnosom stanovil dátum parlamentných volieb na 30. jún 2013. Vzhľadom na oneskorenia, ku ktorým došlo pri vypracúvaní harmonogramu volieb, a vzhľadom na značné politické napätie sprevádzajúce konanie volieb v stanovenom čase a za stanovených podmienok je nevyhnutné predĺžiť obdobie platnosti rozhodnutia Rady 2011/465/EÚ o jeden rok a posunúť konečný dátum konania parlamentných volieb až na koniec októbra 2013. Ak sa voľby uskutočnia po tomto dátume, EÚ nebude schopná dodržať svoj záväzok podpísať rozhodnutia o financovaní zostávajúcich projektov/programov 10. ERF, keďže v rozhodnutí Rady 1/2006 sa stanovuje konečný termín viazania prostriedkov 10. ERF na 31. decembra 2013 (doložka o ukončení platnosti). 2013/0209 (NLE) Návrh ROZHODNUTIE RADY, ktorým sa predlžuje obdobie uplatňovania primeraných opatrení stanovených voči Guinejskej republike rozhodnutím 2011/465/EÚ a ktorým sa mení uvedené rozhodnutie RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[1] a naposledy zmenenú v Ouagadougou 22. júna 2010[2] (ďalej len „dohoda o partnerstve AKT – EÚ“), a najmä na jej článok 96, so zreteľom na vnútornú dohodu medzi zástupcami vlád členských štátov na zasadnutí v rámci Rady o opatreniach, ktoré sa majú prijať, a o postupoch, ktoré sa majú dodržiavať pri vykonávaní Dohody o partnerstve AKT – ES[3], a najmä na jej článok 3, so zreteľom na návrh Európskej komisie, keďže: (1) Rozhodnutím Rady 2011/465/EÚ z 18. júla 2011 sa stanovujú voči Guinejskej republike primerané opatrenia podľa článku 96 ods. 2 písm. c) Dohody o partnerstve AKT – EÚ. (2) V rozhodnutí 2011/465/EÚ, ktorého obdobie uplatňovania sa predlžuje a znenie mení rozhodnutím Rady 2012/404/EÚ, sa obnovenie spolupráce s Guinejskou republikou podmieňuje splnením dvoch kritérií, a to vypracovaním a prijatím podrobného harmonogramu konania parlamentných volieb do konca roka 2012 zo strany príslušných orgánov a uskutočnením slobodných a transparentných parlamentných volieb. (3) Na základe harmonogramu konania parlamentných volieb, ktorý predložil predseda nezávislej národnej volebnej komisie 12. mája 2013, považuje Rada EÚ prvé kritérium za splnené. (4) Dňa 13. apríla 2013 sa prezidentským výnosom stanovil dátum parlamentných volieb na 30. jún 2013. Zákonná lehota na uverejnenie konečných výsledkov volieb Najvyšším súdom Guinejskej republiky presahuje 19. júl 2013, keď uplynie platnosť súčasného rozhodnutia. (5) Je preto nevyhnutné predĺžiť obdobie uplatňovania primeraných opatrení stanovených rozhodnutím 2011/465/EÚ a predĺžiť lehotu konania slobodných a transparentných parlamentných volieb v Guinejskej republike, na ktoré sa vzťahujú tieto opatrenia, do konca októbra 2013, PRIJALA TOTO ROZHODNUTIE: Článok 1 Obdobie platnosti rozhodnutia 2011/465/EÚ, ktoré bolo predĺžené a zmenené rozhodnutím 2012/404/EÚ, sa predlžuje o ďalších 12 mesiacov. Z tohto dôvodu sa v článku 3 rozhodnutia 2011/465/EÚ dátum „19. júla 2013“ nahrádza dátumom „19. júla 2014“. Článok 2 Lehota pre záväzok Guinejskej republiky uskutočniť slobodné a transparentné parlamentné voľby, ktorý sa uvádza v primeraných opatreniach stanovených v prílohe k rozhodnutiu 2011/465/EÚ, sa predlžuje do 31. októbra 2013. Článok 3 Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie. V Bruseli Za Radu predseda [1] Ú. v. ES L 317, 15.12.2000, s. 3. [2] Ú. v. EÚ L 287, 4.11.2010, s. 3. [3] Ú. v. ES L 317, 15.12.2000, s. 376, zmenená v Ú. v. EÚ L 247, 9.9.2006, s. 48.